Երիտասարդների բողոքի ակցիայի էությունը կայանում է նրանում, որ նրանցից շատերին ոստիկանությունը Ախալքալաքում կատարված ամեն հանցագործությունից հետո տանում է ստուգման: Դավիթ Մանուկյանն ասում է, որ ամեն անգամ Ռուսաստան գնալ գալուց հետո, իրեն հարցաքննության են տանում Ախալքալաքում կատարված տարբեր հանցագործությունների պատճառով: Այս խնդրով, երեկ մեր խմբագրություն էր դիմել Կիմ Կուղոյանը, բողոքի ակցիայի մասնակիցներից, ով հայտարարեց, որ դեկտեմբերի 5-ին իրեն Ախալցիխե են տարել: Կասկածելի ոչինչ չգտնելով, ասել են, որ երկիրը լքի, հակառակ դեպքում իրեն կնստեցնեն: Ժամը 11:00-ի սահմաններում հավաքվածներին մոտեցավ Վրաստանի Ժողովրդական պաշտպանի Սամցխե-Ջավախքի ներկայացուցիչ Սալոմե Կուլջանիշվիլին և օմբուդսմենի գրասենյակի այլ աշխատակիցներ: Նրանք լսեցին բողոքողներին և հետաքրքրվեցին արդյոք փաստաբան ունեն, և որ նրանք կարող են դիմում գրել Օմբուդսմենի գրասենյակին: Հավաքվածները գնացին Վարչության շենք, որպեսզի հանդիպեն Ախալքալաքի քաղաքապետ Յուրիկ Ունանյանին, սակայն վերջինս իր աշխատակիցների հետ շենքից դուրս էր գալիս: Աստիճանների վրա քաղաքապետը լսեց հավաքվածների բողոքը և ասաց, որ առաջին անգամ է այս մասին լսում: Եվ ավելացրեց, որ կարող են ավելի ուշ մոտենալ իրեն, քանի որ ինքը գնում է Սուրբ Խաչ եկեղեցի, 1988 թվականի Հայաստանի երկրաշարժի զոհերի հիշատակը հարգելու: